FI Euroopan unionin virallinen lehti C 267/26

Ennakkoratkaisupyyntö, jonka Court of Session (Skotlanti), Edinburgh (Yhdistynyt kuningaskunta) on esittänyt 14.7.2009 — Macdonald Resorts Limited v. The Commissioners for Her Majesty’s Revenue & Customs

(Asia C-270/09)

2009/C 267/48

Oikeudenkäyntikieli: englanti

Ennakkoratkaisua pyytänyt tuomioistuin

Court of Session (Skotlanti), Edinburgh

Pääasian asianosaiset

Kantaja: Macdonald Resorts Limited

Vastaaja: The Commissioners for Her Majesty’s Revenue & Customs

Ennakkoratkaisukysymykset

1) Kun MRL tekee klubin ohjesäännön määräysten ja klubiin liittyvien sopimusten mukaisesti sellaisia sopimusperusteisten oikeuksien (Points Rights -oikeudet) suorituksia, jotka oikeuttavat ostajan saamaan pisteitä, joilla voidaan vuosittain lunastaa mahdollisuus majoittua MRL:n lomakylissä sijaitseviin aikaosuusasuntoihin ja käyttää näitä asuntoja, onko tätä suoritusta pidettävä: a) kuudennen arvonlisäverodirektiivin 13 artiklan B kohdan b alakohdassa (nykyisin direktiivin 2006/112 (1) 135 artiklan 1 kohdan l alakohdassa) tarkoitettuna kiinteän omaisuuden vuokrauksena vai b) klubin jäsenyyteen liittyvänä suorituksena vai c) jonakin muuna suorituksena?

2) Vaikuttaako kysymykseen 1 annettavaan vastaukseen se, että: a) joissakin tapauksissa sopimusperusteinen oikeus hankitaan sitä vastaan, että asiakas luovuttaa hänellä ennestään olevan majoittautumisoikeuden, joka oikeuttaa hänet aikaosuusmajoitukseen tietyssä paikassa yhden tai useamman kiinteän viikon ajan, MRL:lle; b) asiakas voi minä vuonna tahansa päättää olla lunastamatta jokaisen majoittautumisoikeutensa osalta kokonaan tai osittain senvuotisia pisteitään ja voi sitä vastoin päättää kartuttaa seuraavan vuoden pisteitään tai voi kartuttaa järjestelmän kunkinvuotisista sopimusehdoista riippuen kyseisen vuoden pisteitään ”lainaamalla” seuraavan vuoden pisteistään; c) loma-asuntojen renkaaseen kuuluvat kiinteistöt voivat muuttua sinä aikana, joka jää Points Rights -oikeuksien ostamishetken ja sen hetken väliin, jolloin pisteet lunastetaan loma-asuntoon majoittautumisoikeuden käyttämiseksi; d) palvelun suorittaja voi muuttaa pistemäärää, johon asiakkaalla on kunakin vuonna oikeus, järjestelmään kuuluvien sopimusehtojen puitteissa; e) valittaja voi ryhtyä ajoittain järjestelyihin, joiden avulla henkilöt, joilla on Points Rights -oikeuksia, voivat osallistua ulkopuoliseen aikaosuuksien vaihto-ohjelmaan; f) valittaja voi ryhtyä ajoittain järjestelyihin niiden henkilöiden puolesta, joilla on Points Rights -oikeuksia, heidän pisteidensä vaihtamiseksi majoitukseen valittajan hallinnoimissa hotelleissa tai muihin valittajan tarjoamiin etuihin?

3) Kun verovelvollinen henkilö tekee edellä kysymyksissä 1 ja 2 kuvattuja palvelusuorituksia, a) ”liittyvätkö nämä palvelut” kuudennen arvonlisäverodirektiivin 9 artiklan 2 kohdan a alakohdassa (nykyisin direktiivin 2006/112 45 artikla) tarkoitettuun ”kiinteään omaisuuteen”; b) jos kysymykseen 3 a vastataan myöntävästi: siinä tilanteessa, että klubin jäsenet voivat käyttää sopimukseen perustuvaa oikeuttaan aikaosuusmajoitukseen useammassa kuin yhdessä jäsenvaltiossa, eikä suoritushetkellä ole tiedossa, mitä majoitusta he aikovat käyttää, kuinka suorituspaikka on määritettävä?

(1) Yhteisestä arvonlisäverojärjestelmästä 28.11.2006 annettu neuvoston direktiivi 2006/112/EY (EUVL L 347, s. 1).